হায়দরাবাদের ঐতিহাসিক নিজাম জাদুঘর থেকে চুরি হয়ে গেল বেশ কয়েকটি মূল্যবান সামগ্রী। খোয়া গিয়েছে নিজাম পরিবারের ২ কিলোগ্রাম ওজনের একটি সোনার টিফিন বক্স, একটি কাপ, একটি প্লেট এবং রুবি ও হিরে খচিত একটি চামচ। অন্তত সাড়ে চারশো মূল্যবান সামগ্রী ছিল জাদুঘরে। যার মূল্য দাঁড়াতে পারে আনুমানিক ২৫০-৫০০ কোটি টাকা। সোমবার পুলিশ জানিয়েছে, রবিবার রাতে ওই সংগ্রহশালাটিতে চুরি হয়। পুরানি হাভেলির দোতলায় ছিল ওই মহামূল্যবান সামগ্রী। প্রাথমিক ভাবে মনে করা হচ্ছে, প্রথমে একতলার একটি ভেন্টিলেটরের রড ভাঙে চোরেরা। এর পরে একটি দড়ির সাহায্যে জাদুঘরের ভিতরে ঢোকে তারা। ইতিমধ্যেই তদন্ত শুরু করেছে পুলিশ। খতিয়ে দেখা হচ্ছে সংগ্রহশালাটির সিসিটিভি ফুটেজ। এই চুরির সঙ্গে জাদুঘরের সঙ্গে যুক্ত কোনও ব্যক্তি জড়িত বলেই সন্দেহ করছে পুলিশ।